I Brønderslev hvor Neurorehabiliteringen har hjemme, er det planen at det gamle hospital skal rives ned i 2027, når et splinternyt hospital på samme grund står klar. Beslutningen er netop truffet i Regionsrådet. Der var i forvejen reserveret 115 millioner kroner til et nybyg, men nu smides der 105 millioner kroner oven i, så anlægsbudgettet på 220 millioner kroner er sikret. Beslutningen er truffet, fordi regningen for en renovering af de nuværende faciliteter ville blive i samme omfang. - Der er lavet et meget stort og grundigt analysearbejde af mulighederne i Brønderslev, og jeg er sikker på, at det er den rigtige beslutning med et nybyggeri i stedet for at renovere på gamle bygninger, som er udtjent og opført mange år til et andet formål. Optimale fysiske rammer spiller en vigtig rolle i forhold til patienternes genoptræning, så jeg er overbevist om, at det bliver en klar gevinst for de nordjyder, som skal genoptrænes efter en blodprop eller en blødning i hjernen, siger regionsrådsformand Mads Duedahl (V). Bedre privatliv Regionsrådsmedlem Per Kjeldsen (S) er som formand for byggeudvalget heller ikke i tvivl om, at et nybyggeri er den fremtidssikrede løsning: - Moderne bygninger og faciliteter til genoptræning er en klar fordel for patienterne, som også kan se frem til at få egne stuer med større privatliv end i dag. En anden, der er temmelig glad for det store byggeri, er borgmesteren i Brønderslev Kommune, Mikael Klitgaard (V). - Som borgmester glæder jeg mig over og til et nyt rehabiliteringscenter med optimale rammer for de berørte borgere. Personalet gør en kæmpe indsats og får nu endnu bedre muligheder for dette. Det giver arbejdspladser til byen Brønderslev, hvilket er dejligt. Så jeg er meget glad for regionens beslutning og glæder mig til at fortsætte det gode samarbejde med regionen, siger han.

Referat:
220 millioner kroner er sat af til nye faciliteter i Brønderslev